Verskeie munisipale grense dalk binnekort verskuif(Grafika: Gordon Johnson/pixabay) Die munisipale afbakeningsraad is besig om die skuif van verskeie munisipale grense in die land te oorweeg in ’n poging om sekere munisipaliteite te vergroot. Dit sluit in die vergroting van die Mangaung‑ metropolitaanse munisipaliteit, die Rustenburg-munisipaliteit, die eThekwini‑ metropolitaanse munisipaliteit en die Buffalo City‑ metropolitaanse munisipaliteit se grense. Die raad beplan ook om met die verskuiwing van munisipale grense twee nuwe metropolitaanse munisipaliteite in KwaZulu-Natal en die Oos-Kaap te stig. Die burgerregteorganisasie AfriForum is nie hiervoor te vinde nie en sê hy gaan dit beveg. Petrus Coetzee, raadgewer vir plaaslikeregeringsake by AfriForum, sê die beoogde veranderinge gaan beteken dat Dealesville, DeWetsdorp, Soutpan en Tweespruit deel vorm van Mangaung, terwyl Rustenburg, Swartruggens, Koster en Derby deel van ’n nuwe munisipaliteit sal vorm. “AfriForum is bekommerd oor hierdie proses wat die munisipale afbakeningsraad van stapel gestuur het, en sal in baie dele van die land die beplande veranderinge teen staan,” sê Coetzee. Hy wys daarop dat al die bestaande metropolitaanse munisipaliteite se terreine van verantwoordelikheid merkwaardig sal vergroot indien die raad sy sin kry. “Dit sal hierdie munisipaliteite se befondsing laat toeneem en vergrote geleenthede skep vir korrupte amptenare om geld onregmatig te bekom.” Coetzee sê dat die oplossing vir Suid-Afrika se wanbestuur van munisipaliteite en die totale ineenstorting van dienslewering by ’n federale benadering lê, en nie by ’n sterker sentralistiese stelsel soos wat dié veranderinge sal meebring nie. “Mangaung is ’n voorbeeld van ’n uiters oneffektiewe metro, waar inwoners reeds jare lank gebuk gaan onder haglike toestande as gevolg van swak dienslewering. Dit maak hoegenaamd nie sin om ’n munisipaliteit wat totaal en al gefaal het se verantwoordelikheid te vergroot nie.” AfriForum is tans besig om kommentaar op te stel teen die vergroting van sekere munisipale gebiede in die land.